**Mat. 22:1-14**

**“Kersfees is ŉ uitnodiging.”**

*Andries Burger, GKP & NHK, 25 Desember 2021 (Kersfees)*

*Sing: Lied 339:1,2; Lied 348:1,2,3; Lied 344:1,2,3; Lied 587:1,2; Lied 367*

Het jy al agtergekom dat Christene gedurig aan die feesvier is?

Vandag vier ons Kersfees in herdenking daaraan dat die ewige Seun van God mens geword het om almal wat in Hom glo te kom verlos van die ewige doodsgevolge van ons sondes.

Maar dink daaraan – elke keer as ons bymekaar kom is dit om iets te vier –

 selfs wanneer ons aan Christus se dood en helse lyding aan die kruis dink –

dan vier ons fees oor God se barmhartigheid en sy liefde offer wat gelowiges daardeur verlos.

 Netso vier ons sy hemelvaart, die uitstorting van die Heilige Gees.

En natuurlik sy opstanding – elke Sondag as ons bymekaarkom op die dag waarop Hy in oorwinning opgestaan het.

Selfs by die begrafnis van gelowiges het ons nie ŉ roudiens nie, maar ŉ troosdiens waar ons in ons hartseer ook getuig oor die blydskap van verlossing – ŉ fees ... al is ons hartseer.

Waarom is dit so dat ons nooit sonder vreugde en feesviering is nie?

Want dit is ŉ integrale kenmerk van die Koninkryk van God.

 Die blydskap, die fees van sy heerskappy, van sy oorwinning, van sy majesteit...

En tóg is daar baie mense wat nie daarin sal deel nie, omdat hulle nie wil nie...

Lees **<< Mat. 22:1-14 stuk-vir-stuk >>**

*1Jesus het weer in gelykenisse met die mense gepraat.*

ŉ Gelykenis is ŉ storie wat ŉ sentrale waarheid wil verduidelik en gewoonlik is daar een sentrale boodskap waaroor dit gaan. Maar uit die konteks is dit duidelik dat die gelykenisse in Matteus 21 en 22 meer as net een boodskap duidelik maak.

Jesus is besig om met die Fariseërs argumenteer en terwyl Hy hulle leer van sy hemelse koninkryk kom hulle agter dat Hy eintlik van hulle en mense soos hulle praat. (Mat. 21:45)

*2Hy het gesê: “Met die koninkryk van die hemel gaan dit soos met 'n koning wat vir sy seun 'n bruilofsfees voorberei het. 3Hy het sy slawe uitgestuur om die genooides na die bruilof te roep, maar hulle wou nie kom nie.*

*4Toe stuur hy weer ander slawe met die opdrag: ‘Sê vir die genooides: Die maaltyd is reg; my beeste en vetgemaakte vee is geslag, en alles is gereed. Kom na die bruilof toe.’*

*5“Maar die genooides het hulle nie daaraan gesteur nie, en die een het na sy stuk grond en 'n ander een na sy werkplek toe gegaan. 6En party het sy slawe gegryp en mishandel en doodgemaak.*

*7Die koning het kwaad geword en sy leër gestuur om daardie moordenaars dood te maak en hulle stad aan die brand te steek.*

God se hemelse koninkryk is soos ŉ bruilofsfees vir die Seun van God.

Daar is geen fees wat ons verbeelding en herinnering so aangryp as die ekstase van ŉ bruilof nie.

Hierdie beeld word regdeur die Bybel gebruik van Jesus Christus as die hemelse bruidegom en die kerk as sy bruid wat Hy só liefhet dat Hy sy lewe vir haar opoffer.

Die eenheid en harmonie van een man en een vrou in Genesis se paradys voor die sonde, die hemelse vreugde en blydskap in van die ewige bruilofsfees van Openbaring nadat ons Bruidegom se oorwinning finaal aangebreek het.

 God se koninkryk is soos ŉ ewige, volmaakte bruilofsfees!

Reg van die begin af het God hierdie blydskap belowe.

Dit is die bruidegom wat die slang se kop sou vermorsel, dit is in die Bruidegom uit Abraham se nageslag wat al die nasies geseën sou word.

Reg van die begin het God mense genooi na sy bruilofsfees toe,

maar reg van die sondeval af het die mense sy uitnodiging geminag – voor die sondvloed, en netso ook daarna.

Selfs in God se persoonlike openbaring van liefde vir sy volk het hulle Hom verwerp.

Een na die ander boodskapper het Hy gestuur met sy uitnodiging,

dit was in die simboliek van elke offer wat gebring was in sy tempel, een profeet na die ander het God gestuur.

Maar sy uitnodiging het op dooie ore geval, sy boodskappers is geminag, vervolg en baie is vermoor.

Hier is die Bruidegom nou self in Jerusalem om mense uit te nooi om hulle te bekeer want die hemelse bruilofsfees het naby gekom.

Maar die Fariseërs en die Jode het elkeen sy verskoning om Hom te verwerp...

Hy waarsku dat Hy sy leër sal stuur om hulle stad te vernietig.

Voorheen het Hy presies dit gedoen – met die sondvloed, met die ballingskap, en omtrent 40 jaar na sy kruisdood het Hy Jerusalem laat platvee.

Maar hulle verwerping van die uitnodiging na sy bruilofsfees sal nie die Bruidegom se glorie en sy blydskap verhinder nie. Daar sal ŉ allergrootse hemelse fees wees...

*8“Toe sê hy vir sy slawe: ‘Alles staan klaar vir die bruilofsfees, maar die genooides was dit nie werd nie. 9Gaan nou uit na die straathoeke en nooi soveel mense as wat julle teenkom, na die bruilofsfees toe.’*

*10Toe het daardie slawe uitgegaan op die strate en almal wat hulle gekry het, bymekaargemaak, slegtes sowel as goeies. So het die feessaal vol gaste geword.*

In die Ou Testament was die uitnodiging aan Israel gerig en aan almal wat deur Israel deel geword het van die uitnodiging in sy verbond.

Maar na sy dood stuur Jesus sy boodskappers uit na alle nasies toe om hulle na sy bruilofsfees uit te nooi.

Nooi almal, gaan maak hulle bymekaar...

En uit elke stam en taal en ras word daar mense bymekaargemaak en die feessaal word vol... party van ons geliefdes is reeds daar, ons is nog op pad daarhaan...

Elke dag nog meer totdat almal daar sal wees...

Ek en jy en elkeen wat in Jesus Christus glo is reeds deel van die skare feesgangers...

 Watter vreugde!

Maar o weë...

*11“Toe die koning ingaan om na die gaste te kyk, sien hy daar 'n man wat nie bruilofsklere aanhet nie, 12en hy sê vir hom: ‘Vriend, hoe het jy hier ingekom sonder bruilofsklere aan?’ Maar die man kon niks antwoord nie.*

*13Toe sê die koning vir sy dienaars: ‘Bind sy hande en sy voete vas en gooi hom uit in die diepste duisternis daarbuite. Daar sal hulle huil en op hulle tande kners.’*

 *14“Baie is immers geroep, maar min is uitverkies.”*

Jy gaan nie na ŉ bruilof toe met jou vuil vodde klere nie... dit sal ŉ klap in die gesig van jou gasheer en die bruidegom wees.

So is dit ook met die hemelse bruilofsfees van die Lam.

 Ons kan nie gaan met ons stinkende, vrot sonde klere nie...

Nee, om welkom te wees in die Lam se hemelse bruilofsfees

 moet jou klere, jou lewe, gewas wees in die bloed van die Lam (Op. 7:14).

 Dit is om jou “met Christus te beklee” soos Paulus in Gal 3:27 skryf.

Die Fariseërs het gedink dat hulle met hulle eie “goeie” lewens soos helde ontvang sou word in God se bruilofsaal.

Daar is vandag steeds mense wat so dink – selfs mense in kerke wat so dink, en wat ander so leer....

Hulle ontnugtering sal groot wees en te laat...

Daar is geen ander manier behalwe deur Jesus Christus nie.

Elkeen wat nie in sy bloedoffer gereinig is nie sal self God se ewige straf op hulle sonde moet ly.

Maar die onverdiende genade ...

elkeen en almal wat op sy uitnodiging reageer en hulle vertroue in selfoorgawe en geloof in Christus stel

word in sy bloedoffer volkome gereinig en is

daarom volkome welkom in die onbeskryflike blydskap en vreugde van die hemelse bruilofsmaal van ons Bruidegom, Jesus Christus.

So is dit met die Koninkryk van God.

En Kersfees?

Kersfees is verseker baie dinge, maar een daarvan is dat Kersfees ŉ uitnodiging is...

Jy hoor dit al van Oktober af in die winkels en gaandeweg word dit meer en duideliker.

Hoe hartseer tog dat meeste van die wêreld se “uitnodigings” met Kersfees niks met die Bruidegom en sy bruilofsfees te doen net nie.

Baie gebruik, of liewer misbruik, steeds sy Naam, besing selfs die regte “goeie” lewenstyl van vrede en welwillendheid...

Maar hulle nooi meestal om geld te maak, of om in uitspattigheid jouself te in selfsug te bedwelm met kos en drank en pret en plesier.

Dit is te verstane dat ongelowiges en afgodsdienaars en mense wat Jesus haat Kersfees so sal misbruik – moenie daaroor verras wees nie.

 Hulle ontnugtering sal geweldig wees – en te laat...

Maar dit pas verseker nie by gelowiges wat deur geloof in Christus verlos is en aangeneem is as kinders van die lewende God nie.

Ons is die bruid van die Lam, saam eregaste in sy feestelike hemelse bruilof.

Die manier waaroor ons aan Kersfees dink,

die manier wat ons daaroor praat en hoe ons dit vier

moet ŉ duidelike uitnodiging wees na Jesus Christus self,

na die mens geworde Seun van God,

 die énigste manier om met God versoen te word.

Het dit nie tyd geword dat ons ophou om van Kersfees iets te maak waarmee almal gemaklik is nie? Asof almal ook maar OK is sonder die oorgawe van geloof in Hom? Dit is mos ŉ valse, liefdelose boodskap!

Het dit dalk tyd geword dat ons uitnodiging na die Christus van Kersfees

so reguit en duidelik, so blatant sal wees

 dat mense Hom daarin sal herken en

pertinent sal moet kies om die uitnodiging na Hom toe te aanvaar of om dit te verwerp?

Dink maar aan hoe jy jou manier van dink, en praat en doen van Kersfees meer kan fokus op die noodsaaklikheid van geloof in Jesus Christus en sy verlossing?

As ons dit doen, sal ons sekerlik snaakse kyke ontvang,

 selfs afkeur en vyandigheid – maar daarop fokus ons more oggend.

Laat ek dan afsluit deur jou nie net maar ŉ “Geseënde Kersfees” toe te wens nie, (dit is so algemeen en mense hoor daarin wat hulle wil, dit is sonder uitnodiging...)

Wat ek jou en almal wat my hoor wil toewens is dit:

 “Mag jy met hierdie Kersfees die seën van Christus se verlossing ontvang.”

 “May you receive the blessing of Christ’s redemption this Christmas.”

Deur in Hom te glo word jy deel van die feestelike skare

sodat jy selfs in die moeilikste, hartseerste tye van hierdie lewe

nou reeds sy diep onuitspreeklike blydskap beleef

wat soos ŉ tinteling deur jou lyf bruis

 in afwagting van die ewige bruilofsfeesmaal in die hemelse koninkryk.

“Mag jy met hierdie Kersfees die seën van Christus se verlossing vier.”

Amen.